על רקע הקרבות הנערכים בימים האחרונים בסמוך לכפר הדרוזי חאדר שבסוריה, טוען היום (שני) ח"כ אכרם חסון (כולנו) כי צה"ל משתף פעולה עם ארגון אל-קאעידה ומאשים כי ישראל אחראית לפגיעה באוכלוסייה הדרוזית. "צה"ל מפגיז עמדות של צבא סוריה וזה מאפשר לג'בהת אל-נוסרה לתפוס את האדמות של הדרוזים", תקף הח"כ בשיחה עם חדשות 2 Online.

לעדכונים נוספים ושליחת הסיפורים שלכם - היכנסו לחדשות 2 בפייסבוק

חבר הכנסת טוען כי בניגוד לעבר, צה"ל לא שומר על התושבים הדרוזים שמעבר לגבול ולמעשה מאפשר לארגון ג'בהת אל נוסרה המזוהה עם אל-קאעידה, לטבוח בתושבים שם. "זה לא סוד שצה"ל משתף איתם פעולה, גם בעבר אמרו לנו שג'בהת אל-נוסרה מתואמת עם צה"ל", אמר חסון. "אנחנו לא יודעים? מה, נולדנו אתמול?".



חסון טען כי עם שר הביטחון לשעבר, בוגי יעלון, היה סיכום שאיש לא נכנס לכפר הדרוזי ולא פוגע באף דרוזי שם ובהתאמה הדרוזים לא מתערבים במה שקורה שם באזור. "היום אחרי שהם תפסו את העמדות הכי אסטרטגיות, אחרי שצבא סוריה עזב, הם חסמו את כביש הגישה לדמשק והפרידו את חאדר מסוריה והם טובחים באנשים", הוסיף.



אתמול בערב הגיעו כ-200 דרוזים מהגליל לרמת הגולן לכפר מג'דל שמס והפגינו בקריאה לסייע לבני העדה שנמצאים בסוריה. גם בפעם הקודמת שהתנהלו קרבות בסמוך לכפר חאדר, המרוחק ארבעה קילומטרים בלבד מהגבול עם ישראל, הטיחו נציגי העדה האשמות קשות במערכת הביטחון הישראלית.